É mam mə́sə mabéndē mínā, mǐ nyiege mɔ́, mǐ bɔ̌ fə̄ mɔ́, təge bəde dzóm ngə́ ávǎ kīg dzóm. 2Ngə́ profɛ́d ziŋ, ngə́ ńyəm biyə́yə̄m a hám á zāŋ dzāān, ǎ ngálə́de wa ndəm ngə́ éyə̌ŋ ziŋ, 3ndəm te ngə́ éyə̌ŋ yā á hə́ kad wa é bɔ̄bán, eyɔ̌ŋ te a dzó ai wa nâ: Ǹkə̄án tǒŋ bəzambá bə̄fə́ -ébá yā wā ndzí kig yəm-, bǐ syě fə̄ bɔ́, 4tə wavógolo bibúg bí profɛ́d tě, ngə́ bīyə́yə̄m bí ńyəm biyə́yə̄m tě. Ǹtondôbə Zambá wāān a bóbolo mínā nə́ á yəm ngə́ myādiŋ Ǹtondôbə Zambá wāān ḿfaŋ m̀faŋ ai ǹnə́m wáán ósə ai ǹsísīm wáán ósə. 5Ǹtondôbə Zambá wāān énye mǐ bə̄lə́ naa mǐ toŋo, ényē fə mǐ bə̄lə́ naa mǐ mbádaga, məmvéndé móé émɔ mǐ bə̄lə́ nə́ mǐ nyiege, kíŋ dzīé ńdzɔ mǐ bíege, énye mǐ syê, énye mǐ timbigi ai nyé. 6Ḿfág profɛ́d tě, ngə́ ńyəm biyə́yə̄m tě a yəan ai awú, amú a yə́gələ mətsamaná ai Ǹtondôbə Zambá woe yǎ á ngākúli mínā á ńnam Égîptɛn, a kodé fə wa á ndá etíbílí; ǎ ngafam bɔ̌ naa ó dími oyǎb ai é zēn Ńtondôbə Zambá woe a ngábénde nə́ ó wulu. Wayi vaa ábē á zāŋ dzóe. 7Ngə́ mǎnyɔ̄ŋ, mɔ́n ésōá, ngə́ mɔ́n nyoá, nyɔ mɔ́n, ngə́ ngɔn dzóe, nyɔ ńgál yǎ á bɔ̌ wā á twé, ngə́ nyɔ mvóé yǎ á nə̄ wāmēn, a dudu wa âsoé, nyé nâ: Ńkə̄lə́ syé bəzambá bə̄fə́, ébá yā tɔ wǎmēn tɔ běsōá bá ndzí kig yəm, 8á zāŋ bəzambá mə̄yɔ̌ŋ yā mə́ nə́ ai mínā ngɔ́dɔ́, ngə́ kig oyǎb, a tádigi ábúg sí dí, a kələ kwí édi ávɔ̄g, 9tə wayə́bə̄ nyé ngə́ á vōgolǒ kig nyé, tə dís dóē láyēn nyē ngɔ́l, ngə́ álǐŋ kig nyé ngə́ ábúdī kig bivǔs bíé. 10O bələ́ nə́ o wê nyé. Wɔ́ wóe ńgɔ̄ wáyī nyé tádi bímī nə́ ó we nyé eyɔ̌ŋ tē wɔ́ ńgúmā áyɔŋ ósə̄ wáyī nyé yíli. 11Wayi nyé lúm ngɔg a kələ kwí anə́ ā wú[1], amú á ngádzə́ŋ nâ a woa wa á ńdīmi oyǎb ai Ǹtondôbə Zambá woe yǎ á ngākúli wa á ńnam Égîptɛn, á ndá etíbílí. 12Éyɔŋ Ísraɛ̂l ásə ǎ yi wóg nálā a yi kɔ̌n wɔ̄ŋ, təgě fə bǎd bɔ ábē tē á zāŋ dzóe.